باناصا

باناصا هيّا مدينة مورية امازيغية رومانية قديمة، كترجع لؤصول ديالها ف لغالب ل لقرن رّابع قبل لميلاد، ؤلا حتا قبل. باناصا كانت عندها اهمية قتيصادية كبيرة حيت جات علا واد سوبوبوس (واد سبو)، ؤ كانت مكونيكطية مزيان معا رّيزو د تّيجارة لمتوسطية ف لعصر لقديم. من لعصر د لموحدين لموضع ولات عندو اهمية دينية كبيرة ب سباب لاضرحة ديال اوليا بحال سيدي علي بوجنون، سيدي حمد لݣرج ؤ سيدي بوعزة. مدينة باناصا حدد لموضع ديالها لباحت لفرانساوي شارل جوزيف تيسو ف 1871 من نقيشة تّلقات فيها، ؤ كانت قبل معروفة غير من لمكتوبات رّومانية. سمية. تحت لحتيلال رّوماني كانت رسميا معروفة ب سمية "يوليا والينتيا باناصا Iulia Valentia Banasa". ف لوقت ديال لامبراطور ماركوس اوريليوس تبدلات سّمية ل "كولونيا اوريليا باناصا Colonia Aurelia Banasa". سّباب ديال هاد تّبدال د سّمية ل حد سّاعة مامعروفش، مي تقدر تكون عندها علاقة معا ضطيرابات طرات ف لمدينة. لموضع. باناصا جات علا طّريق ما بين طنجيس ؤ سالا كولونيا، علا ضّفة لجانوبية ديال سّوبوبوس، 17 كيلوميطر من مشرع بلقصيري. تاريخ. لفترة لمورية. لمدينة بدات غالبا كا ڤيلاج موري ف لقرن رّابع ق. م. ، ؤلا قبل. كاينين اتار تّلقاو فيها يقدرو يكونو كيرجعو ل لقرن لخامس ؤلا سّات قبل لميلاد. من بعد ما مات لماليك بوكوس تّاني ف 33 ق. م. ، لامبراطورية رّومانية ولات مسيطرة علا مملكة موريطانية بشكل ماشي مباشر. ف لفترة ما بين فاش مات لماليك لّخر د سّلالة لمورية ديال باݣا، ؤ فاش تولا لماليك يوبا لحوكم ف 25 ق. م. ، لامبراطور اوݣوستوس غادي يرد باناصا كولونيا، باش يسكنو فيها لعساكريا لمتقاعدين لي شاركو ف معركة اكتيوم ف 31 قبل لميلاد، ولاكين لحوكم لفيعلي غادي يكون ف يد لماليك يوبا. باناصا كانت من بين تلاتة د لمدون لي ردّها لامبراطور اوݣوستوس كولونيا رومانية؛ جّوج لوخرين هوما بابّا ؤ زيليس. علا حساب لمؤرّخ لالماني طيودور مومزن، علاين 10000 عساكري روماني ستاقرو ف هاد لمدون ب تلاتة ف لمجموع. ملي وقع غتيال ديال لماليك پطوليمايوس لموري ف 40 ميلادية، لمدينة ف لغالب عرفات ضطيرابات سياسية ؤ جتيماعية. لكوش د لرض لي كاترجع ل لفترة قبل رّومانية، مغطية دابا ب طبقات غليضة ديال تّرسبات لوادية من فياضانات د واد سبو. يلاه شي جوج بلايص، ف لجانوب ؤ شمال د لمدينة، فين كشفو لعولاما عليها. نقدرو نݣولو بلي باناصا ل حد سّاعة باقة ماكشفات علا اغلبية د لاسرار ديالها. لاتار لقدام لّولين لي تلقاو كانو علا عمق 10 ميترو تقريبا، ؤ هوما عيبارا علا طراف د لفخار لي ماكيشبهو ل حتا شي حاجة خرة تّلقات ف لموضع ؤ ماقدروش لباحتين يارخوها ب تّدقيق. علا عمق 4. 5 ميترو، تحت من طّبقة رّومانية، تّلقاو لاتار ديال بني قديم ديال طّين ؤ لقرمود ؤ فرارن ديال لمصاوبة د لفخار كيرجعو ل لقرن تّاني ؤ تّالت ق. م. ل نفس لفترة كيرجعو قبورا لي كاينين ف لجانوب شّرقي ديال لفوروم، ؤ تّلقاو فيهوم مجوهرات ب صيناعة بونيقية لي قدم من لقبورا، ؤ كيرجعو غالبا ل لقرن لخامس ؤ سّادس قبل لميلاد. لفترة رّومانية. ف 40 ميلادية ولات باناصا تابعة ل رّومان بشكل موباشير. من بين لاتار د لحياة ليومية د هاد لفترة لي تّلقاو كاينين حوانت، مخبازات، فرارن، حمامات ؤ معابد. تّلقاو حتا نقيشات علا لحجر ؤ علا لبرونز، منهوم عاداد د دّيپلومات لعسكارية، ربعة د لمراسم (جمع مرسوم) ديال لپاطروناج، ؤ جوج ديال تّيكستات لقانونية، واحد منهوم كيعفي فيه لامبراطور كاراكالا سّكان د باناصا من ضّرايب ف عام 216، ؤ لاخور لي كيتسما "طابولا باناصيطانا"، من لعهد ديال ماركوس اوريليوس ؤ ديال كومودوس، لي كيحدد شّروط باش لاجانب يقدرو ياخدو لجنسية رّومانية، ؤ طّاريقة د تّنضيم ديال لمجلس د لمستشارين. ف لقرن تّالت لميلادي، تخربات لمدينة ؤ تهجرات، قبل ݣاع من لقرار ديال لامبراطور ديوكليتيان ف عام 258 باش تّخلا سّلطة رّومانية علا لجانوب د موريطانية طّنجية. لفترة لعصرية. لمدينة تعرف عليها لباحت لفرانساوي شارل جوزيف تيسو ف 1871 من نقيشة تّلقات فيه، ؤ زاد توكد هادشي ملي تّلقات كمشة فيها لالاف د لعوملات لقديمة حدا ضّاريح د سيدي علي بوجنون ف 1904. ولاكين لبحت لاركيولوجي ف باناصا مابدا حتال 1911، ؤ بشكل فيعلي ف 1933 تحت لاشراف ديال رايموند توڤنو، ؤ ب لمعاونة ديال ؤجين البيرطو ؤ ارمان لوكي. هاد لباحتين كانو مهتمين غير ب لاتار رّومانية، ؤ ماتسوقوش ل لبقايا د لحضارة لمورية لي سبقاتها. لمعمار. لمدينة تّبنات علا سّتيل رّوماني ف عهد اوݣوستوس، علا شكل تربيعة ب توجيه شمال جانوب، ؤ ف لفترة لّخرة ديال لامبراطورية رّومانية لغربية، تعاود لبني ديال تّربيعة ب توجيه شمال شرقي جانوب غربي. اقدم بني كشفو عليه لعولاما ل حد سّاعة ف اغلبيتو كيرجع ل لقرن لّول لميلادي. ل هاد لفترة تارخ لفوروم ف باناصا، لي تّبنا ف وقت لامبراطور ماركوس اوريليوس فوق من فورومات قدام. هاد لفوروم كاين ف صّونطر د لمدينة، ؤ لابعاد ديالو 34 ف 37 ميترو. علا جّناب ديالو كاينين پورتيكات (كولوارات رومانيين)، ف شّمال ديالو باسيليكا ؤ ف شّرق ديالو قاعة ب جنب مقوس. ف لجانوب كاينين خمسة د سّيلات قدّامهوم پورتيكة. هاد سّيلات مديورين فوق مينصة لي قدّامها حجرات مربعين لي ف لغالب كانو فوق منهوم تماتيل. لبلان د لبني كيشبه لبلان ديال معابد تّلقاو ف مدون د موريطانية بحال وليلي، شالة ؤ شرشال لي دابا كاينة ف دزاير. حتا بنيان ديني اخور ماتّلقا ل حد سّاعة، من غير مبنى صغير يقدر يكون معبد كيرجع ل فترة مامعروفاش كاين ف لجانوب لغربي د لمدينة. من بين لمباني لعمومية لي تّكشف عليهوم، كاينين لحمامات، لي تّلقاو منهوم خمسة غير ف لبلاصة لي تحفرات ل حد دابا. ب لاضافة ل "ماكيلوم" (سوق مغطي) كاين ف لغرب ديال لفوروم، لي كان شاد تقريبا حي كامل بوحدو. دّيور د سّكنى د لاغنيا ف باناصا ماكيختالفوش علا دياول وليلي، من غير بلي ماشي مرفّحين ب نفس لمستوى. دّيور د نّاس لعاديين مامنضمينش مزيان، ؤ لبلان ديالهوم كيشبه ل دياول ليكسوس ؤ تامودا. بزاف د لحوانت حتا هوما تّكتاشفو، من بينهوم مخبازات، لي تّم تّعرف عليهوم ب دّوزان لي فيهوم، شّي لي كينساجم معا نّوع د لمنتوج د لمنطقة بحال لݣمح، عكس لمعاصر د زّيتون لي قلال يلا قارنّاهوم معا لي كاينين ف وليلي. لمضهر لعيان ديال هاد لمباني سبابو هوّا تّخدام د مواد رخيصة ف لبني، حيت لمقالع د لحجر ب جودة مزيانة كانو بعاد علا لمدينة. لقرمود لمقطع مزيان علا شكل مستطيل مخدمينو غير ف لمباني لعمومية، ؤلا ف تّزواق، لي زاد تطور ف لقرن تّاني ؤ لقرن تّالت ميلادي ب زّليج لي تامپورطا من بلايص خرين، ؤلا مرسومات د لحيط (فريسكوات). تصاور تخادو من سّما بينو بلي كاينين اتار ديال قشلة عسكارية ؤ قلعة ديفاعية ف لجانوب شّرقي د لمدينة، مي علا لرض مالقاو لعولاما حتا شي اتار باينة. لقتيصاد ؤ لموارد. صّيناعة د لفخار. لاتار ديال فرارن د لفخار من لقرن تّاني ؤ تّالت قبل لميلاد كاتدل علا صّيناعة لمحلية ف باناصا. صّناع لباناصيين كانو كينتجو ماعون د لفخار مصبوغ ب ستيل لي كان متاتر ب سّتيل د لفخار لايبيري ؤ لبونيقي لي كانو معروفين ؤ منتاشرين بزاف ف لمنطقة د لبحر دّخلاني. طّقوس دّيانية. كاينين نقيشات كيدلو علا لممارسة د طّقوس ديال دّيانة رّومانية ف باناصا. ب لاضافة ل رّبايب د ليونان بحال رّبة سيبيل، ؤ رّبة لمصرية ايزيس.